Abba

**Abba** on ruotsalainen pop-yhtye, joka on yksi kaikkien aikojen suosituimmista ja tunnetuimmista yhtyeistä. Abba nousi kansainväliseen suosioon vuonna 1974 voitettuaan Euroviisut kappaleellaan ”Waterloo”. Tuon jälkeen yhtye sai suurta menestystä levylistoilla ympäri maailmaa, ja se on säilyttänyt suosionsa myös vuonna 1982 tapahtuneen hajoamisensa jälkeen. Vuoteen 2018 mennessä Abban levyjä oli myyty noin 400 miljoonaa kappaletta.

Yhtyeen jäsenet Agnetha Fältskog, Björn Ulvaeus, Benny Andersson ja Anni-Frid ”Frida” Lyngstad esiintyivät yhdessä jo vuonna 1970 nimellä *Festfolk*. Yhtyeen ensimmäinen single vuonna 1972 julkaistiin nimellä *Björn & Benny, Agnetha & Anni-Frid.* Vuonna 1973 he esiintyivät nimellä *Björn & Benny, Agnetha & Frida*. Nimi *Abba* syntyi, kun yhtyeen manageri Stig ”Stikkan” Anderson loi sen jäsenten etunimien etukirjaimista.**'

Abban musiikkiin perustuvan [[Mamma Mia!|''Mamma Mia!'' -musikaalin]] vuodelta 1999 on nähnyt yli 60 miljoonaa ihmistä, mikä tekee siitä yhden maailman menestyneimmistä musikaaleista. Musikaalin [[Mamma Mia! (elokuva)|elokuvaversio vuodelta 2008]] oli myös suurmenestys. [[Mamma Mia: Here We Go Again!|Elokuvan jatko-osa]] sai ensi-iltansa vuonna 2018. 

Yhtye julkaisi uutta musiikkia sisältävän albumin vuonna 2021.

== Historia ==

=== Alkuvaiheet ===


Abban tulevat muusikot [[Björn Ulvaeus]] ja [[Benny Andersson]] tapasivat ensimmäisen kerran kesäkuussa 1966. Ulvaeus oli menestyksekkään [[folk]]yhtye [[Hootenanny Singers]]in jäsen, kun taas Andersson soitti kosketinsoittimia Ruotsin suosituimmassa popyhtyeessä [[Hep Stars|The Hep Starsissa]]. Kaksikko kirjoitti ensimmäiset laulunsa myöhemmin samana vuonna, ja vuosikymmenen loppuun mennessä he olivat vakiinnuttaneet asemansa lauluntekijäkaksikkona. Näihin aikoihin Andersson oli jo lähtenyt Hep Starsista, ja Ulvaeuksen Hootenanny Singers työskenteli ainoastaan studiossa. Se levytti [[Polar Music]] -nimiselle yhtiölle, jota johti [[Stig Anderson|Stig ”Stikkan” Anderson]]. Hänestä tuli myöhemmin Abban manageri, joka yhtyeen ensimmäisinä vuosina myös sanoitti monia sen kappaleita.

Ulvaeus ja Andersson tapasivat keväällä 1969 kaksi naista, joista tuli Abban toinen puolisko sekä myöhemmin heidän aviopuolisonsa. [[Agnetha Fältskog]] oli ollut menestyksekkäällä soolouralla vuonna 1967 julkaistusta ensisinglestään lähtien. Hän ja Björn Ulvaeus avioituivat heinäkuussa 1971. [[Anni-Frid Lyngstad|Anni-Frid ”Frida” Lyngstad]] oli aloittanut oman soolouransa hieman ennen Fältskogia. Hän oli syntynyt [[Norja]]ssa, mutta muuttanut jo lapsena Ruotsiin. Benny Andersson avioitui Lyngstadin kanssa lokakuussa 1978.

Vuonna 1970 nelikon lauluäänien hyvä yhteissointi innoitti Festfolk-nimisen kabareeyhtyeen perustamiseen. Yritys epäonnistui, mutta keväällä 1972 he levyttivät kappaleen ”[[People Need Love]]”, josta tuli kohtalaisen iso hitti Ruotsissa. Yhtye käytti tuolloin itsestään nimeä Björn & Benny, Agnetha & Anni-Frid. Suosion innoittamana se osallistui myös vuoden 1973 [[Melodifestivalen 1973|Ruotsin euroviisukarsintaan]] kappaleella ”[[Ring Ring (kappale)|Ring Ring]]”. Se jäi karsinnan kolmanneksi, mutta maan myyntilistoilla ”Ring Ring” ja samanniminen [[Ring Ring (albumi)|albumi]] menestyivät erittäin hyvin. ”Ring Ring” -kappale saavutti menestystä myös muissa Euroopan maissa.

=== Kultakausi ===


Yhtye muutti nimensä vuonna 1974 Abbaksi jäsenten etunimien ensimmäisten kirjaimien mukaan. [[Abba Seafood|Abba]] oli myös ruotsalainen purkitettua kalaa valmistanut yhtiö, joka antoi yhtyeelle luvan käyttää nimeä. Samana vuonna yhtye osallistui jälleen [[Melodifestivalen 1974|Ruotsin euroviisukarsintoihin]], tällä kertaa kappaleella ”[[Waterloo (kappale)|Waterloo]]”. Tällä kertaa Abba valittiin Ruotsin edustajaksi 6. huhtikuuta [[Yhdistynyt kuningaskunta|Ison-Britannian]] [[Brighton]]issa järjestettyyn [[Eurovision laulukilpailu 1974|loppukilpailuun]], jonka se myös voitti. ”Waterloo” nousi listojen kärkeen ympäri Eurooppaa sekä [[Yhdysvallat|Yhdysvaltain]] top 10:een. Myös samanniminen [[Waterloo (albumi)|albumi]] oli suuri menestys Ruotsissa.

Euroviisuvoitto aiheutti kuitenkin myös sen, ettei yhtyettä tahdottu ottaa vakavasti. Abba joutuikin odottamaan seuraavaa suurta hittiään puolentoista vuoden ajan, kunnes ”[[SOS (Abban kappale)|SOS]]” muodostui kansainväliseksi menestykseksi. Se julkaistiin yhtyeen nimikkoalbumilla ''[[Abba (albumi)|Abba]]''. Toinen siltä peräisin oleva kappale, ”[[Mamma Mia (kappale)|Mamma Mia]]”, palautti Abban Britannian listaykköseksi. ”Mamma Mia” nousi kärkeen myös [[Australia]]ssa, jossa yhtyeellä oli seuraavina vuosina kaikkiaan kuusi listaykköstä.

Abba vakiinnutti paikkansa yhtenä maailman suosituimmista yhtyeistä vuonna 1976. Kyseisenä vuonna Britanniassa ja Australiassa julkaistut kokoelmat ''[[Greatest Hits (Abban albumi)|Greatest Hits]]'' ja ''[[The Best of Abba]]'' ovat edelleen näiden maiden kaikkien aikojen myydyimpiä albumeja. Suuria hittejä maailmalla olivat ”[[Fernando (kappale)|Fernando]]” ja ”[[Dancing Queen]]”. Jälkimmäisestä muodostui lisäksi yhtyeen ainoa listaykkönen Yhdysvalloissa. ”Dancing Queen” sisältyi vuoden 1976 lopulla julkaistulle menestyksekkäälle ''[[Arrival (ABBA:n albumi)|Arrival]]''-albumille, jonka muita hittejä olivat ”[[Money, Money, Money]]” ja ”[[Knowing Me, Knowing You]]”. ''Arrivalin'' julkaisua seurasi suosittu konserttikiertue Euroopassa ja Australiassa vuoden 1977 alussa. Australiassa aloitettiin myös yhtyeestä kertovan **' -elokuvan kuvaukset. Sen ensi-ilta oli joulukuussa 1977, jolloin julkaistiin myös yhtyeen uusi levy *[[The Album]]*. Sillä olivat hitit ”The Name of the Game” ja ”Take a Chance on Me”.

Yhtyettä alettiin vahvasti promotoida Yhdysvalloissa keväällä 1978, minkä myötä ”Take a Chance on Me” nousi listan kärkisijoille ja *The Album* top 20:een. Yhtye oli siirtymässä diskotyylisempään ilmaisuun, mistä esimerkkinä vuoden 1978 single ”Summer Night City”. Vuonna 1979 ilmestyi ensin single ”Chiquitita”, jota seurasi huhtikuussa kuudes studioalbumi *[[Voulez-Vous]]*. Se jatkoi diskotyylistä linjaa ja sisälsi listahitit ”Does Your Mother Know”, ”Chiquitita”, ”Voulez-Vous” ja ”I Have a Dream”. Björn Ulvaeuksen ja Agnetha Fältskogin avioero oli astunut voimaan aiemmin samana vuonna. Se ei merkinnyt Abban loppua, mutta loi särön yhtyeen imagoon, jossa kaksi onnellista paria teki yhdessä musiikkia. Syksyllä ilmestyi single ”Gimme! Gimme! Gimme! (A Man After Midnight)”, jota seurasi kiertue Kanadassa, Yhdysvalloissa ja Euroopassa. Samoihin aikoihin julkaistiin myös yhtyeen järjestyksessään toinen kokoelma *[[Greatest Hits Vol. 2 (Abban albumi)|Greatest Hits Vol. 2]]*.

Abba aloitti maaliskuussa 1980 kiertueen Japanissa, missä se piti samalla viimeiset konserttinsa. Loput vuodesta käytettiin uuden *[[Super Trouper]]* -albumin työstämiseen. Sen kuuluisia kappaleita ovat ”Super Trouper” ja ”The Winner Takes It All”. Myös ”Lay All Your Love on Me” saavutti menestystä. Uuden vuosikymmenen myötä yhtyeen musiikillinen ilmaisu oli muuttunut runsaampien syntetisaattoreiden myötä. Myös sanoitukset olivat aiempaa henkilökohtaisempia.

Benny Anderssonin ja Anni-Frid Lyngstadin avioero astui voimaan helmikuussa 1981. Se oli samalla viimeinen isku Abban imagolle, joka koostui kahdesta onnellisesta parista. Musiikin teko kuitenkin jatkui. Vuoden lopulla ilmestyi yhtyeen kahdeksas ja viimeinen studioalbumi *[[The Visitors]]*, jonka suurin hitti oli ”One of Us”. Se saavutti maailmanlaajuista menestystä joulukuussa 1981.

Abban jäsenten kiinnostus yhtyeeseen alkoi hiipua vuonna 1982, ja Björn Ulvaeus ja Benny Andersson käsikirjoittivat *[[Chess]]*-nimisen musikaalin. Agnetha Fältskog ja Anni-Frid Lyngstad puolestaan alkoivat luoda uudelleen soolouriaan. Vuoden ainoa Abba-albumi oli kokoelma *[[The Singles: The First Ten Years]]*, joka sisälsi myös kaksi uutta kappaletta. Niistä ”The Day Before You Came” on myöhemmin luettu Abban parhaiden sävellysten joukkoon, mutta sen kaupallinen menestys oli verrattain heikkoa. 

Vuoden 1982 lopulla Abba päätti jäädä tauolle. Yhtyeen jäsenet järkeilivät, että halutessaan he voisivat palata muutaman vuoden päästä.

### Tauolle vetäytyminen

Tauon alettua yhtyeen naisjäsenet lähtivät soolourille ja miesjäsenet ryhtyivät kirjoittamaan musikaaleja (Chess, Kristina från Duvemåla). Viimeisen kerran Abba levytti touko–elokuussa 1982. Osa levytyksistä, kuten ”Under Attack” julkaistiin singleinä, jotka päätyivät myös yhtyeen marraskuussa 1982 ilmestyneelle kokoelmalle *[[The Singles: The First Ten Years]]*. Loput julkaistiin 11 vuotta myöhemmin. Vuonna 1986 yhtye teki lyhyen paluun esittämällä ruotsalaisessa tv-ohjelmassa kappaleen nimeltä ”Tivedshambo”. 

Abban suosion toinen aalto alkoi vuonna 1992, kun kokoelma *[[Abba Gold – Greatest Hits|Abba Gold]]* julkaistiin. *Abba Gold* on Britanniassa toiseksi myydyin levy (5,1 miljoonaa myytyä levyä; myydyin on Queen-yhtyeen *[[Greatest Hits (Queen)|Greatest Hits]]* 6 miljoonalla). Musikaali *[[Mamma Mia!]]* sai ensi-iltansa Lontoossa vuonna 1999, ja siitä tuli menestys. Uusi Abba-video *Our Last Video Ever* nähtiin Istanbulin Eurovision laulukilpailun semifinaalissa vuonna 2004.

Vuonna 2008 ruotsalainen yhtye The Airwaves levytti kappaleen ”Hey You, Ring Me Tonight”, joka on kunnianosoitus Abba-yhtyeelle. Laulun on kirjoittanut englantilaisen Black Widow -yhtyeen jäsen Clive Jones.

### Comeback-huhut

Keväällä 2004 Istanbulin Euroviisujen semifinaalissa nähtiin Abban uusi video *Our Last Video Ever*. Uutuusvideon vuoksi lehdistö alkoi spekuloida comebackilla. Huhuista huolimatta yhtye ei tehnyt comebackia, vaikka heille on tiettävästi vuonna 1999 tarjottu comeback-kiertueesta miljardi dollaria. Björn Ulvaeus on toistuvasti sanonut, että Abban paluu olisi ennen kaikkea pettymys faneille, koska lavalla olisi neljä yli 60-vuotiasta laulajaa. Björn haluaa fanien muistavan Abban sellaisena kuin se oli 1970-luvulla.

*Mamma Mia* -musikaali sai Ruotsin-ensi-iltansa helmikuussa 2005 Tukholman Cirkus-teatterissa. Kaikki Abban neljä jäsentä saapuivat esitykseen. Se oli ensimmäinen kerta, kun Abban jäsenet ilmestyivät samaan tilaisuuteen julkisesti sitten vuoden 1986. He tosin eivät nousseet lavalle yhdessä. Abba lauloi yhdessä vuonna 1999 entisen yhteistyökumppaninsa 50-vuotispäivillä Tukholman Skeppsholmenilla, mutta tapahtuma ei ollut julkinen. Abba esitti tuolloin vain yhden kappaleen, ruotsalaisen onnittelulaulun ”Med en enkel tulipan”.

Benny Andersson vihjasi keväällä 2010 *[[The Times]]* -lehdelle, että paluu olisi mahdollinen. Joulukuussa 2010 myös Agnetha Fältskog sanoi *[[M-magasin]]ille* antamassaan haastattelussa, että Abba voisi vielä esiintyä yhdessä kerran: ”Yksittäinen tilaisuus, ehkä jonkin aatteellisen asian yhteydessä.” Lausuma herätti Ruotsissa runsaasti huomiota, ja iltapäivälehdissä sitä siteerattiin jo ennen kuin lehti oli ehtinyt ilmestyä.

### Uutta musiikkia
Huhtikuussa 2018 Abba ilmoitti levyttäneensä kaksi uutta kappaletta 35 vuoden tauon jälkeen. Kappaleet ovat ”I Still Have Faith in You” ja ”Don’t Shut Me Down”. Abba julkaisi kappaleet syyskuussa 2021 ja uutuusalbumi *[[Voyage (Abban albumi)|Voyage]]* julkaistiin 5. marraskuuta 2021. Albumilla kuullaan yhteensä kymmenen uutta kappaletta. Björn Ulvaeusin ja Benny Anderssonin mukaan yhtye ei kuitenkaan enää aio tehdä fyysisesti konsertteja, mutta sen sijaan Abba nähtiin Lontoossa vuonna 2022 virtuaalisesti Abba Voyage -nimisissä konserteissa, jotka alkoivat 27. toukokuuta 2022. Ensi-illassa olivat he myös itse paikalla, mutta eivät esiintyneet.

## Suosio ja merkitys

Abba oli 1970-luvun kaupallisesti suosituin popyhtye. Vuoteen 2018 mennessä sen levyjä oli myyty noin 400 miljoonaa kappaletta. Rock and Roll Hall of Fameen Abba valittiin maaliskuussa 2010. Tukholman Djurgårdeniin avattiin toukokuussa 2013 Abba-museo.

## Esiintymiset Suomessa
Kaikki Abban jäsenet olivat esiintyneet Suomessa jo ennen Abba-uraansa; Agnetha Fältskog ja Anni-Frid Lyngstad sooloartisteina, Benny Andersson Hep Stars -yhtyeessään ja Björn Ulvaeus Hootenanny Singers -yhtyeessään.

Abba on esiintynyt Suomessa kerran, konsertissa osana Pohjoismaista kiertuettaan 20. tammikuuta 1975, Finlandia-talossa Helsingissä. Konsertissa Abba esitti kappaleet ”Gonna Sing You My Love Song”,  ”Hasta Mañana”, ”He Is Your Brother”, ”Hey, Hey Helen”, ”Honey, Honey”, ”Intermezzo No. 1”, ”I've Been Waiting for You”, ”King Kong Song”, ”Ring Ring”, ”Rock’n Roll Band”, ”Rock Me”, ”Sitting in the Palmtree”, ”So Long”, ”Watch Out”, encorena ”Waterloo”. Varsinaisen konsertin jälkeen yhtye astui lavalle myös Hesperian yökerhossa.

Abban hajottua on yksittäisistä jäsenistä Anni-Frid Lyngstad on esiintynyt Suomessa kahdesti: Helsingissä vuosina 1984 ja 1996. Ensimmäinen esiintyminen oli osa *[[Shine (Fridan albumi)|Shine]]-*albumin promootiokiertuetta, jälkimmäinen puolestaan Svenska Teaternin järjestämässä hyväntekeväisyysiltamassa.

## Diskografia

Abba julkaisi uransa aikana yhdeksän studioalbumia. Yhtyeen kappaleista on tehty lukemattomia cover-versioita. Nuorisoyhtye A*Teens sai 1990- ja 2000-lukujen vaihteessa luvan levyttää Abban vanhoja kappaleita uudestaan, ja levytykset nousivat musiikkilistoille ympäri maailman. 

### Albumit
* *[[Ring Ring (albumi)|Ring Ring]]* (1973)
* *[[Waterloo (albumi)|Waterloo]]* (1974) 
* *[[ABBA (albumi)|Abba]]* (1975) 
* *[[Arrival (ABBA:n albumi)|Arrival]]* (1976) 
* *[[The Album]]* (1977) 
* *[[Voulez-Vous]]* (1979) 
* *[[Super Trouper]]* (1980) 
* *[[Gracias Por La Música]]* (1980)
* *[[The Visitors]]* (1981) 
* *Abba* – Live (1986)
* *Abba Live At Wembley Arena* (2014)
* *[[Voyage (Abban albumi)|Voyage]]* (2021)

## Pelit
* SingStar ABBA, 2008 PS2 & PS3
* ABBA: You can Dance, 2011 Wii
* Let's Sing ABBA, 2022, PS4, PS5, Xbox One, Xbox Series S/X, Nintendo Switch

## Katso myös
* Luettelo Abban kappaleista

## Lähteet

## Kirjallisuutta
* Andersson, Benny & Ulvaeus, Björn & Craymer Judy: *Mamma Mia! How Can I Resist You? The Inside Story of Mamma Mia! And the Songs of ABBA*, Phoenix, 2008.
* Biaciotto, Jordi: *ABBA*, Editorial La Mascara, 2000.
* Bingham, Pete & Dolan, Bernadette & Clough, Michael: *ABBAMANIA Volume 1: The Singles*, Vinyl Addicts, 1997.
* Bingham, Pete & Dolan, Bernadette & Clough, Michael: *ABBAMANIA Volume 2: Agnetha & Frida*, Vinyl Addicts, 1997.
* Edgington, Harry: *ABBA*, Everest, 1977.
* French, Karl: *ABBA Unplugged*, Portrait, 2004.
* Heileman, Wolfgang "Bubi": *Abba – Photographs 1974–1980*, Shwartzkof & Shwartzkof, 2006.
* Oldham, Andrew & Clader, Tony & Irwin, Colin: *ABBA – Koko tarina* (alkuteos: *ABBA – The Name of the Game*), Ajatus Kirjat, 2005, 
* Palm, Carl-Magnus: *The Complete Recording Sessions*, 22 Century, 1994.
* Palm, Carl-Magnus: *ABBA – Människor och musiken*.
* Palm, Carl Magnus: *Bright Lights Dark Shadows – The Real Story of ABBA*.
* Palm, Carl-Magnus: *Benny's Road to ABBA*, Premium Publishing, 2004.
* Palm, Carl-Magnus: *The Complete Guide to Their Music*, Omnibus Press, 2005.
* Palm, Carl-Magnus: *ABBA* (alkuteos: *Abba: The Story*), Like Kustannus, 2009, 
* Potiez, Jean-Marie: *ABBA The Book*.
* Potiez, Jean-Marie: *ABBA The Scrapbook*, Plexus, 2009.
* Robert, Scott: *The Stories Behind Every Song – ABBA Thank You for the Music"*, Carlton Books, 2002.
* Sheridan, Simon: *The Complete ABBA*, 2009.
* Tobler, John: *Abba - For the Record*, 96 sivua, Cheshire, 1980.
* Tobler, John: *ABBA, Their Story*, St. Michael, 1984.
* Tobler, John: *ABBA Gold The Complete Story*, 22 Century, 1993.
* Vincentelli, Elisabeth: *33 1/2, ABBA – Gold*, Continuum, 2004.
* Åhman, Brita: *As I Am, ABBA Before & Beyond*, Virgin, 1997.

## Aiheesta muualla

* Abbasite.com 
* The ABBA Internet Database  
* ABBA Fan Club  
* The Hep Stars International Official website - Benny before ABBA 
* ABBA-sivut suomeksi 
* Björn Ulvaeus paljasti Abban poliittiset kytkökset  Ilta-Sanomat (24.6.2011)
* ABBA The Museum  tai